b'\n_START_ARTICLE_\nVytauto Did\xc5\xbeiojo universitetas\n_START_SECTION_\nIstorija\n_START_PARAGRAPH_\n1918 m. vasario 16 d. paskelbus politin\xc4\x99 nepriklausomyb\xc4\x99, Lietuvos \xc5\xa1viesuomen\xc4\x97 vienu svarbiausi\xc5\xb3 u\xc5\xbedavini\xc5\xb3 laik\xc4\x97 \xc4\xafkurti lietuvi\xc5\xa1k\xc4\x85 universitet\xc4\x85._NEWLINE_1920 m. sausio 27 d. dabartiniame Kauno Maironio universitetin\xc4\x97s gimnazijos pastate (Gimnazijos g. 3) atidaryti Auk\xc5\xa1tieji kursai su \xc5\xa1e\xc5\xa1iais skyriais: Humanitarini\xc5\xb3 moksl\xc5\xb3, Teis\xc4\x97s, Matematikos-fizikos, Gamtos, Medicinos ir Technikos. Auk\xc5\xa1tuosiuose kursuose buvo mokomasi pagal universitet\xc5\xb3 nuostatas ir programas._NEWLINE_1922 m., reorganizavus iki tol veikusius Auk\xc5\xa1tuosius kursus, atidarytas Lietuvos universitetas._NEWLINE_1922 m. kovo 20 d. einantis prezidento pareigas Aleksandras Stulginskis, remdamasis 1918 m. gruod\xc5\xbeio 5 d. statutu, paskyr\xc4\x97 d\xc4\x97stytojus. \xc4\xae Teologijos fakultet\xc4\x85 buvo paskirti Jonas Maculevi\xc4\x8dius, Aleksandras Grigaitis, Pranas Bu\xc4\x8dys, Bla\xc5\xbeiejus \xc4\x8cesnys, Kazys \xc5\xa0aulys, Antanas Malinauskas, Antanas Alekna, Pranci\xc5\xa1kus Dovydaitis, Pranci\xc5\xa1kus Kuraitis, Stasys \xc5\xa0alkauskas. \xc4\xae Medicinos fakultet\xc4\x85 paskirti Petras Avi\xc5\xbeonis, Antanas Jurgeli\xc5\xabnas, Leonas Gogelis, Petras Raudonikis, Vladas La\xc5\xa1as, Jurgis \xc5\xbdilinskas. \xc4\xae Technikos fakultet\xc4\x85 paskirti Platonas Jankauskas, Pranas Jodel\xc4\x97, Jonas \xc5\xa0imkus, Jonas \xc5\xa0imoli\xc5\xabnas, Kazys Vasiliauskas, Mykolas Sangaila, Stasys Dirmantas. \xc4\xae Gamtos-matematikos fakultet\xc4\x85 paskirti Vincas \xc4\x8cepinskis, Tadas Ivanauskas, Zigmas \xc5\xbdemaitis, Filypas Butkevi\xc4\x8dius, Antanas Pur\xc4\x97nas, Konstantinas Regelis, Liudas Vailionis, Julijonas Graurokas. \xc4\xae Sociali\xc5\xb3 moksl\xc5\xb3 fakultet\xc4\x85 paskirti Augustinas Voldemaras, Kazys B\xc5\xabga, Vincas Kr\xc4\x97v\xc4\x97-Mickevi\xc4\x8dius, Augustinas Janulaitis, Eduardas Volteris, Mykolas Bir\xc5\xbei\xc5\xa1ka, Jurgis Gerulis, Jonas Jablonskis, Jonas Basanavi\xc4\x8dius._NEWLINE_1922 m. baland\xc5\xbeio 12 d. einantis prezidento pareigas pasira\xc5\xa1\xc4\x97 universiteto statut\xc4\x85, kur\xc4\xaf Steigiamasis Seimas pri\xc4\x97m\xc4\x97 1922 m. kovo 24 d._NEWLINE_1922 m. gegu\xc5\xbe\xc4\x97s 29 d. einantis prezidento pareigas paskyr\xc4\x97 Humanitarini\xc5\xb3 moksl\xc5\xb3 fakulteto profesorius, kuriais tapo Mykolas Bir\xc5\xbei\xc5\xa1ka, Kazys B\xc5\xabga, Jonas Jablonskis, Vincas Kr\xc4\x97v\xc4\x97-Mickevi\xc4\x8dius, Jonas Y\xc4\x8das_NEWLINE_1922 m. bir\xc5\xbeelio 20 d. einantis prezidento pareigas paskyr\xc4\x97 Teisi\xc5\xb3 fakulteto profesorius, kuriais tapo Augustinas Janulaitis, Simanas Bieliackinas, Oskaras Buchleris, Mykolas Romeris, Kazys \xc5\xa0alkauskas, Antanas Tum\xc4\x97nas._NEWLINE_1930 m., minint kunigaik\xc5\xa1\xc4\x8dio Vytauto Did\xc5\xbeiojo 500 met\xc5\xb3 mirties sukakt\xc4\xaf, Lietuvos universitetui suteiktas Vytauto Did\xc5\xbeiojo universiteto (VDU) vardas._NEWLINE_Tarpukariu tai buvo vienintelis lietuvi\xc5\xa1kas universitetas, kuriame studijavo bei d\xc4\x97st\xc4\x97 dauguma \xc5\xbeymi\xc5\xb3 to meto intelektual\xc5\xb3, auk\xc5\xa1\xc4\x8diausi\xc5\xb3 Lietuvos pareig\xc5\xabn\xc5\xb3, valstyb\xc4\x97s veik\xc4\x97j\xc5\xb3. \xc4\x8cia u\xc5\xbesimezg\xc4\x97 \xc5\xbeymiausi pirmosios nepriklausomyb\xc4\x97s moksliniai ir kult\xc5\xabriniai s\xc4\x85j\xc5\xabd\xc5\xbeiai. Universitete laikytasi liberalios studij\xc5\xb3 politikos, ypating\xc4\x85 d\xc4\x97mes\xc4\xaf skiriant humanitariniams ir socialiniams mokslams, atlikusiems tautos sutelkimo, istorin\xc4\x97s atminties puosel\xc4\x97jimo vaidmen\xc4\xaf._NEWLINE_1939 m. Soviet\xc5\xb3 S\xc4\x85jungai gr\xc4\x85\xc5\xbeinus dal\xc4\xaf okupuoto Vilniaus kra\xc5\xa1to, 1940 m. VDU pad\xc4\x97jo atkurti Vilniaus universitet\xc4\x85: \xc5\xbeiem\xc4\x85 \xc4\xaf Vilni\xc5\xb3 perkelti Humanitarini\xc5\xb3 moksl\xc5\xb3 ir Teisi\xc5\xb3 fakultetai drauge su 1 000 \xc5\xa1i\xc5\xb3 fakultet\xc5\xb3 student\xc5\xb3, mokymo ir pagalbiniu personalu, daugeliu mokymo priemoni\xc5\xb3 bei inventoriumi turint tiksl\xc4\x85 \xc4\xafdiegti lietuvi\xc5\xa1k\xc4\x85 akademin\xc4\x99 kult\xc5\xabr\xc4\x85 bei tradicijas._NEWLINE_1940 m. bir\xc5\xbeel\xc4\xaf Soviet\xc5\xb3 S\xc4\x85jungai okupavus Lietuv\xc4\x85, rugpj\xc5\xab\xc4\x8dio 21 d. Lietuvos sovietin\xc4\x97s vyriausyb\xc4\x97s \xc4\xafsakymu VDU pavadintas Kauno universitetu. Buvo u\xc5\xbedarytos beveik visos student\xc5\xb3 organizacijos, suimti kai kurie d\xc4\x97stytojai ir studentai. Ruden\xc4\xaf \xc4\xaf Vilniaus universitet\xc4\x85 perkeltas Matematikos-gamtos fakultetas._NEWLINE_1941 m. hitlerinei Vokietijai okupavus Lietuv\xc4\x85, universitetui gr\xc4\x85\xc5\xbeintas Vytauto Did\xc5\xbeiojo vardas. Laikinosios vyriausyb\xc4\x97s kiek pertvarkytas, tur\xc4\x97jo 5 fakultetus: Teologijos, Filosofijos, Technologijos, Statybos ir Medicinos. 1943 m. kovo 17 d. vokie\xc4\x8di\xc5\xb3 okupacin\xc4\x97 vald\xc5\xbeia u\xc5\xbedar\xc4\x97 beveik visas auk\xc5\xa1t\xc4\x85sias mokyklas, tai pat ir VDU. Siekdami sudaryti s\xc4\x85lygas jaunimui studijuoti technikos ir medicinos mokslus, grup\xc4\x97 u\xc5\xbedaryto universiteto d\xc4\x97stytoj\xc5\xb3 t\xc4\x99s\xc4\x97 u\xc5\xbesi\xc4\x97mimus namuose ir Suaugusi\xc5\xb3j\xc5\xb3 institute. 1944 m. besitraukianti vokie\xc4\x8di\xc5\xb3 kariuomen\xc4\x97 susprogdino Fizikos-chemijos instituto r\xc5\xabmus._NEWLINE_1944 m. lapkri\xc4\x8dio 13 d., Soviet\xc5\xb3 S\xc4\x85jungos okupacin\xc4\x97 vald\xc5\xbeia nutar\xc4\x97 v\xc4\x97l atidaryti universitet\xc4\x85, iki 1946 m. veikus\xc4\xaf Kauno valstybinio Vytauto Did\xc5\xbeiojo universiteto, v\xc4\x97liau \xe2\x80\x93 Kauno valstybinio universiteto pavadinimu. 1949 m. bir\xc5\xbeel\xc4\xaf u\xc5\xbedarytas Kauno valstybinio universiteto Istorijos-filologijos fakultetas._NEWLINE_1950 m. spalio 31 d. Soviet\xc5\xb3 s\xc4\x85jungos auk\xc5\xa1tojo mokslo ministro S. Kaftanovo \xc4\xafsakymu nutarta Kauno valstybin\xc4\xaf universitet\xc4\x85 reorganizuot\xc4\xaf \xc4\xaf Kauno politechnikos institut\xc4\x85, o Medicinos fakultet\xc4\x85 \xe2\x80\x93 \xc4\xaf Kauno medicinos institut\xc4\x85. Nepaisant u\xc5\xbedarymo, VDU akademin\xc4\x97 tradicija i\xc5\xa1liko, iki valstybingumo atk\xc5\xabrimo vystydamasi i\xc5\xa1eivijoje._NEWLINE_1989 m. VDU atkurtas bendromis Lietuvos ir i\xc5\xa1eivijos mokslinink\xc5\xb3 pastangomis, tapdamas pirm\xc4\x85ja autonomi\xc5\xa1ka auk\xc5\xa1t\xc4\x85ja mokykla Lietuvoje. Atkurtojo universiteto statutas \xc4\xafteisino akademin\xc4\x97s laisv\xc4\x97s princip\xc4\x85, mokslo ir studij\xc5\xb3 vienov\xc4\x99. \xc4\xaediegta Lietuvoje tuo metu nauja trij\xc5\xb3 pakop\xc5\xb3 studij\xc5\xb3, kurias baigus suteikiami bakalauro, magistro bei moksl\xc5\xb3 daktaro laipsniai, sistema. VDU i\xc5\xa1 kit\xc5\xb3 \xc5\xa1alies auk\xc5\xa1t\xc5\xb3j\xc5\xb3 mokykl\xc5\xb3 i\xc5\xa1siskyr\xc4\x97 modernia, Harvardo universiteto (JAV) modeliu pagr\xc4\xafsta studij\xc5\xb3 koncepcija, pirmenyb\xc4\x99 teikian\xc4\x8dia ne siauroms ir specializuotoms studijoms, o pla\xc4\x8diam, bendrauniversitetiniam i\xc5\xa1silavinimui. Iki \xc5\xa1iol VDU deklaruoja i\xc5\xa1tikimyb\xc4\x99 artes liberales tradicijai ir vertyb\xc4\x97ms._NEWLINE_2018 m. sausio 13 d. Lietuvos Respublikos Seimas pritar\xc4\x97, kad Aleksandro Stulginskio universitetas (ASU) ir Lietuvos edukologijos universitetas (LEU) b\xc5\xabt\xc5\xb3 reorganizuojami prijungiant prie Vytauto Did\xc5\xbeiojo universiteto (VDU)._NEWLINE_2018 m. liepos 1 d. Prijungus LEU prie VDU sukurta \xc5\xa1vietimo akademija._NEWLINE_2019 m. sausio 1 d. Prijungus ASU prie VDU sukurta VDU \xc5\xbdem\xc4\x97s \xc5\xabkio akademija.\n_START_SECTION_\nTarptautiniai ry\xc5\xa1iai\n_START_PARAGRAPH_\nVytauto Did\xc5\xbeiojo universitetas didel\xc4\xaf d\xc4\x97mes\xc4\xaf skiria tarptauti\xc5\xa1kumo pl\xc4\x97totei. To prad\xc5\xbeia buvo 1989 m. atk\xc5\xabrus universitet\xc4\x85 atvykusi\xc5\xb3 Lietuvos diasporos atstov\xc5\xb3, puosel\xc4\x97jusi\xc5\xb3 intelektualinio ir kult\xc5\xabrinio \xc5\xbeidinio atk\xc5\xabrimo mint\xc4\xaf, paskaitos. \xc5\xa0iandien VDU bendrauja su daugeliu pasaulio universitet\xc5\xb3, mokslinink\xc5\xb3, vykdo projektus, student\xc5\xb3 ir darbuotoj\xc5\xb3 mainus, tobulina studij\xc5\xb3 bei mokslo tyrim\xc5\xb3 sistem\xc4\x85._NEWLINE_Vytauto Did\xc5\xbeiojo universitetas priklauso svarbiausioms Europos auk\xc5\xa1tojo mokslo bei tyrim\xc5\xb3 asociacijoms, tarptautin\xc4\x97ms organizacijoms, tokioms kaip Europos universitet\xc5\xb3 asociacija, Europos tarptautinio \xc5\xa1vietimo asociacija, Baltijos j\xc5\xabros regiono universitet\xc5\xb3 tinklas, Baltijos studij\xc5\xb3 progreso asociacija. Universiteto fakultetai taip pat bendrauja su tarptautin\xc4\x97mis organizacijomis, yra j\xc5\xb3 nariai._NEWLINE_Pagal dvi\xc5\xa1ales bendradarbiavimo sutartis VDU bendradarbiauja su universitetais i\xc5\xa1 viso pasaulio. \xc5\xa0i\xc5\xb3 sutar\xc4\x8di\xc5\xb3 pagrindu vykdomi student\xc5\xb3 ir personalo mainai, sta\xc5\xbeuot\xc4\x97s, organizuojami \xc4\xafvair\xc5\xabs seminarai ir konferencijos, rengiami bendri projektai, atliekami moksliniai tyrimai.\n_START_SECTION_\nPasaulio lietuvi\xc5\xb3 universitetas\n_START_PARAGRAPH_\nPrie\xc5\xa1 du de\xc5\xa1imtme\xc4\x8dius bendromis Lietuvos ir i\xc5\xa1eivijos mokslinink\xc5\xb3 pastangomis atkurtas Vytauto Did\xc5\xbeiojo universitetas skelbiasi siekiantis tapti viso pasaulio lietuvi\xc5\xb3 akademiniu branduoliu. Universiteto projektas \xe2\x80\x9ePasaulio lietuvi\xc5\xb3 universitetas\xe2\x80\x9c buria lietuvi\xc5\xb3 diaspor\xc4\x85, skatina i\xc5\xa1eivijos ir Lietuvos mokslinink\xc5\xb3 bei student\xc5\xb3 bendradarbiavim\xc4\x85 akademiniuose projektuose, pritraukia besidomin\xc4\x8dius Lietuva ir jos kult\xc5\xabra._NEWLINE_\xe2\x80\x9ePasaulio lietuvi\xc5\xb3 universitetas\xe2\x80\x9c vienija daug veikl\xc5\xb3: visus metus organizuojamus kursus \xe2\x80\x9eRefresh in Lithuania\xe2\x80\x9d, Lietuvi\xc5\xb3 kalbos ir kult\xc5\xabros vasaros kursai), nuotolinio mokymosi galimybes, main\xc5\xb3 programas, sta\xc5\xbeuotes, kuri\xc5\xb3 metu lietuvi\xc5\xb3 kilm\xc4\x97s jaunimas atlieka studij\xc5\xb3 praktik\xc4\x85, \xc4\xafgyja profesin\xc4\x97s patirties \xc4\xafvairiose valstybin\xc4\x97se \xc4\xafstaigose, ligonin\xc4\x97se, meno kolektyvuose ir nevyriausybin\xc4\x97se organizacijose.\n_START_SECTION_\nMokslo tyrim\xc5\xb3 ir projektin\xc4\x97s veiklos patirtis\n_START_PARAGRAPH_\nVytauto Did\xc5\xbeiojo universiteto mokslininkai priklauso \xc4\xafvairi\xc5\xb3 mokslo sri\xc4\x8di\xc5\xb3 bei kryp\xc4\x8di\xc5\xb3 nacionalin\xc4\x97ms bei tarptautin\xc4\x97ms profesin\xc4\x97ms asociacijoms, skelbia publikacijas Lietuvos ir u\xc5\xbesienio mokslin\xc4\x97je spaudoje._NEWLINE_Nuo 2008 m., siekiant integruoti \xc4\xafvairi\xc5\xb3 sri\xc4\x8di\xc5\xb3 mokslo tyrimus, Vytauto Did\xc5\xbeiojo universitete sutelkta 40 aktyvi\xc5\xb3 mokslinink\xc5\xb3 grupi\xc5\xb3, suformuoti mokslo ir tyrim\xc5\xb3 klasteriai biomedicinos ir fizini\xc5\xb3, humanitarini\xc5\xb3 ir socialini\xc5\xb3 moksl\xc5\xb3 srityse. Vytauto Did\xc5\xbeiojo universitete yra leid\xc5\xbeiama 11 mokslo \xc5\xbeurnal\xc5\xb3._NEWLINE_U\xc5\xbe dalyvavim\xc4\x85 moksliniuose tyrimuose ir eksperimentin\xc4\x99 pl\xc4\x97tr\xc4\x85, pasiekimus ir nuopelnus kelioms de\xc5\xa1imtims VDU mokslinink\xc5\xb3 \xc4\xafteikta reik\xc5\xa1ming\xc5\xb3 premij\xc5\xb3 bei apdovanojim\xc5\xb3, tarp j\xc5\xb3 \xe2\x80\x93 Nacionalin\xc4\x97 mokslo bei Lietuvos nacionalin\xc4\x97 kult\xc5\xabros ir meno premijos.\n_START_SECTION_\nPagal 2000 m. statut\xc4\x85\n_START_PARAGRAPH_\nPagal 2000 m. spalio 17 d. priimt\xc4\x85 statut\xc4\x85 universiteto valdymo organai buvo senatas, Universiteto taryba, rektorius, rektoratas, Student\xc5\xb3 atstovyb\xc4\x97._NEWLINE_Fakulteto valdymo organai buvo taryba, dekanas ir pastarajam patariantis dekanatas.'